3 oud-presidente lei krisis-dialoog | Netwerk24
3 oud-presidente lei krisis-dialoog
02 Mei 2017 22:58
In 'n ongekende stap gaan drie voormalige presidente en 'n adjunkpresident saamkom om die "diep en deurdringende nasionale algemene krisis waardeur Suid-Afrika in die gesig gestaar word", te bespreek.
Die stigtings van oudpresidente FW de Klerk, Thabo Mbeki en Kgalema Motlanthe, die voormalige adjunkpresident Phumzile Mlambo-Ngcuka, Desmond en Leah Tutu, Robert Mangaliso Sobukwe, hoofman Albert Luthuli en Helen Suzman sal Vrydag met die nasionale dialoë begin.
De Klerk, Mbeki, Motlanthe en Ngcuka sal die nasionale dialoog toespreek "om 'n veilige, niepartydige platform vir Suid-Afrikaners van alle rasse te bied om die krisis in politieke bestuur, die toksiese politieke omgewing en die stand van die ekonomie" te bespreek.
Die stigtings sê die bedreigings vir Suid-Afrika se jong demokrasie sal bespreek word. Dit sluit volgens Nomhle Canca, voorsitter van die National Foundations Dialogue ­Initiative, die volgende in:
* Die heersende atmosfeer van wanhoop in die samelewing;
* Die afname in vertroue;
* Armoede en werkloosheid;
* 'n Verdeelde nasie;
* 'n Stagnante ekonomie en die groeiende kloof tussen ryk en arm;
* Misdaad wat hoogty vier en waarvoor die strafregstelsel nie ­opgewasse is nie; en
* Die onverpoosde aanvalle op en die verwering van instellings in staatsbesit.
Die dialoë sal die vorm van 'n tradisionele imbizo of die Amerikaanse stadsaalvergaderingaanneem, sê Canca.
Die vraag wat beantwoord moet word, is: "Wat moet gedoen word?"
Max Boqwana, uitvoerende hoof van die Thabo Mbeki-stigting, sê dis nie 'n poging van oudpresidente om "uit die graf te regeer nie". – News24